Diego Forlán

Diego Martín Forlán Corazo, nado en Montevideo o 19 de maio de 1979, é un futbolista uruguaio que xoga de dianteiro.

 Traxectoria 
Naceu nunha familia de futbolistas. O seu pai, Pablo Forlán, xogou coa selección do Uruguai nos Mundiais de 1966 e 1974, e o seu avó, Juan Carlos Corazo, xogou no Independiente.

 Inicios 
Forlán xogou en varios clubs de Suramérica, o último o Independiente, antes de ser traspasado ao Manchester United en xaneiro de 2002 por 6,9 millóns de libras.

 Manchester United 
Debutou no Manchester United o 29 de xaneiro de 2002 contra o Bolton Wanderers, pero non marcou o seu primeiro gol, de penalti, ata o 18 de setembro, nun partit da Liga de Campións contra o Maccabi Haifa.

Converteuse nun dos xogadores favoritos da afección cando marcou dous goles contra o Liverpool para gañar 1-2 en Anfield. Os 17 goles de Forlán en 95 partidos non tiñan comparación cos 150 goles en 210 partidos do seu anterior compañeiro de equipo Ruud van Nistelrooy, e estaba preto a súa saída do club. A chegada de Wayne Rooney marcou o fin dos días de Forlán en Inglaterra.

 Villarreal 
Forlán estivo preto de fichar polo Levante, pero acabou fichando o 21 de agosto de 2004 polo Villarreal, onde conseguiu o trofeo Pichichi na tempada 2004-2005, con 25 goles. Ademais colaborou na clasificación do Villarreal para a Liga de Campións por primeira vez na súa historia. Tamén gañou a Bota de Ouro europea xunto con Thierry Henry.

 Atlético de Madrid 
O 30 de xuño de 2007 Forlán fichou polo Atlético de Madrid por uns 21 millóns de euros.  Na súa primeira tempada foi o segundo máximo goleador do equipo por detrás de Sergio Agüero. Na segunda tempada, a 2008-09, marcou 32 goles converténdose en máximo goleador do equipo, da liga, conseguindo novamente o trofeo Pichichi, e de Europa, conseguindo tamén a Bota de Ouro por segunda vez. O 8 de maio de 2008 Diego Forlán converteuse no máximo goleador uruguaio da historia da liga española con 69 goles.

Na tempada 2009-10, Diego Forlán tivo un papel fundamental no éxito en Europa do Atlético de Madrid ao marcar cinco dos últimos seis goles do seu equipo na Europa League, competición que acabou gañando. Forlán marcou contra o Valencia en semifinais e fixo os dous da gran final contra o Fulham, partido no que foi escollido mellor xogador. Na liga marcou 18 goles en 31 partidos, para pechar a tempada con cifras de 28 goles en 46 partidos.

A tempada 2010-11 tamén comezou cun título, xa que o 27 de agosto de 2010, o Atlético proclamouse campión da Supercopa de Europa tras gañar por 2-0 ao Inter de Milán.

 Selección nacional 
Ata xaneiro de 2011, foi internacional coa Selección de fútbol do Uruguai 69 veces e marcou 29 goles. O seu debut coa selección foi o 27 de marzo de 2002, nun partido amigable fronte a Arabia Saudita disputado na cidade de Riad.

No Mundial de 2002 marcou un gol no empate 3-3 fronte a Senegal, cando a súa selección quedou eliminada do torneo. Neste encontro, realizou o seu debut nun Mundial ao iniciarse a segunda metade do partido, cando a súa selección caía derrotada 0-3.

 Palmarés 
 Club 
Manchester United
 Premier League: 2002–03
 FA Cup: 2003–04
 FA Community Shield: 2003

Villarreal
 Copa Intertoto da UEFA: 2004

Atlético de Madrid
 UEFA Europa League: 2009–10
 Supercopa de Europa: 2010

 Selección 
Uruguai
 Copa América: 2011

 Individual 
 Trofeo Pichichi: 2004–05, 2008–09

 Notas 

 Véxase tamén 
 Ligazóns externas 

 Páxina oficial de Diego Forlán

Categoría:Nados en 1979
Categoría:Nados en Montevideo
Categoría:Futbolistas do Uruguai
Categoría:Dianteiros de fútbol
Categoría:Xogadores do CA Independiente
Categoría:Xogadores do Manchester United FC
Categoría:Xogadores do Villarreal CF
Categoría:Xogadores do Atlético de Madrid
Categoría:Xogadores do Inter de Milán
Categoría:Xogadores do Sport Club Internacional
Categoría:Xogadores da selección de fútbol do Uruguai
Categoría:Xogadores do Cerezo Osaka
Categoría:Xogadores do CA Peñarol
Categoría:Goleadores da Copa do Mundo
Categoría:Xogadores do Mundial de Fútbol de 2014
Categoría:Gañadores do Trofeo Pichichi
Categoría:Futbolistas gañadores da Copa América